ฟินันซ่าขายกองตราสารหนี้3เดือนจ่ายสูง2.6%ต่อปี
บลจ.ฟินันซ่า ฟินันซ่าออกกองตราสารหนี้ระยะสั้นในประเทศ 3 เดือน รับดอกเบี้ยขาขึ้น คาดจ่ายผลตอบแทนกองทุนสูงถึง 2.6% ต่อปี
26 เม.ย. 2554

บลจ.ฟินันซ่า ฟินันซ่าออกกองตราสารหนี้ระยะสั้นในประเทศ 3 เดือน รับดอกเบี้ยขาขึ้น คาดจ่ายผลตอบแทนกองทุนสูงถึง 2.6% ต่อปี
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า เปิดเผยว่า หลังจากคณะกรรมการนโยบายการเงิน (กนง.) มีมติ 6 ต่อ 1 ให้ขึ้นอัตราดอกเบี้ยนโยบายอีก 0.25% จาก 2.50% เป็น 2.75% ต่อปี โดยให้มีผลทันที เป็นการตอกย้ำว่าอัตราดอกเบี้ยยังเป็นขาขึ้นต่อไป เนื่องจากอัตราขณะนี้ยังต่ำกว่าระดับปกติ อีกทั้งเพื่อเป็นการหยุดการคาดการณ์อัตราเงินเฟ้อจากราคาน้ำมันและการทยอยขึ้นราคาสินค้าหลังจากหมดมาตรการตรึงราคา โดยคาดว่านักลงทุนจะยังคงเน้นไปในตราสารที่มีอายุคงเหลือสั้น (ไม่เกิน1 ปี) เพื่อรอดูจังหวะการลงทุนในภาวะดอกเบี้ยขาขึ้น 
บริษัทจึงได้ออกกองทุนเปิดฟินันซ่าตราสารหนี้ 3เดือน4 (FAM FIX3M4) ซึ่งเป็นกองทุนรวมตราสารแห่งหนี้ อายุประมาณ 3 เดือน มูลค่าโครงการ 500 ล้านบาท เสนอขายถึงวันที่ 3 พ.ค. 54 โดยให้ผลตอบแทนประมาณ 2.6% ต่อปี ผู้ที่สนใจสามารถจองซื้อขั้นต่ำ 2,000 บาท เน้นลงทุนในระยะสั้น ที่ให้ผลตอบแทนสูงในสภาวะทิศทางดอกเบี้ยอยู่ในช่วงขาขึ้น โดยครั้งนี้กองทุนจะลงทุนในตั๋วเงินคลัง หรือพันธบัตรธนาคารแห่งประเทศไทย หรือธนาคารพาณิชย์ไทย เงินฝาก ตั๋วแลกเงินบริษัท Double A ตั๋วเงินบริษัทฟินันซ่า, บริษัทเคทีซีและบริษัทเอเซียเสริมกิจ
"เมื่อครบกำหนดกองทุนเราจะรับซื้อคืนหน่วยลงทุนอัตโนมัติโดยโยกไปที่กองทุนฟินันซ่าเพิ่มพูนทรัพย์ (FAM VF) ซึ่งเป็นกองทุนตลาดเงินที่บริษัทเปิดเมื่อปีที่ผ่านมา  ปัจจุบันมีประมาณการผลตอบแทนอยู่ที่ 1.8% ช่วง 3 เดือนย้อนหลัง ณ วันที่ 25 มี.ค.2554 ซึ่งคาดว่าน่าจะมีโอกาสขึ้นตามแนวโน้มดอกเบี้ยนโยบายที่เพื่มขึ้นอย่างต่อเนื่อง"นายธีรพันธุ์ กล่าว
ทั้งนี้กองทุน FAM VF จะลงทุนในเงินฝาก ตราสารหนี้ภาครัฐ ตราสารหนี้ภาคสถาบันการเงินในประเทศ ที่มีกำหนดการชำระคืนเมื่อทวงถาม หรือมีอายุสัญญา หรือจะครบกำหนดชำระคืนไม่เกิน 1 ปี ซึ่งสร้างโอกาสให้ผลตอบแทนมากกว่าเงินฝากออมทรัพย์  ไม่เสียภาษี  และมีสภาพคล่องสูงซึ่งถือว่าเป็นกองทุนที่โดดเด่นอีกกองทุนหนึ่งของทางฟินันซ่า